
MAISEY YATES

FRA FORLOVER TIL FORLOVET?

Oversatt av Lena M. Bakke

Miniserie: Ranchen på Lone Rock


Med dype røtter til landet og generasjoner med ranchere, stikker feidene dypt. Dette er del to i miniserien Ranchen på Lone Rock.

Maisey Yates har vært på New York Timesʼ bestselgerlister og har skrevet over hundre kjærlighetsromaner. Enten hun skriver om sterke, hardtarbeidende cowboyer, tøylesløse prinser eller familiehistorier over flere generasjoner, elsker hun å fortape seg i oppdiktede verdener. Maisey elsker å strikke og har en farlig garnavhengighet, og hun bor med ektemann og tre barn på landsbygda i Oregon.

«Seks tommer er altfor langt!» Shelby Sohappy glodde olmt på søsteren over bordet, som var overstrødd med blomster, tyll og sukkertøy.

Men det var ikke Junipers reaksjon på Shelbys ord som fanget oppmerksomheten hennes.

Hun følte det før hun så det. Reaksjonen hans. Hans, alltid hans. Forandringen knitret i luften. Hun befalte seg selv ikke å titte. Hun befalte seg selv å fokusere på Juniper, som var brud, søster og bestevenninne.

Men hun vred på hodet likevel, som om han hadde lagt fingeren under haken hennes og snudd henne mot seg. Så sterk var trangen til å kikke.

Kit Carson.

Helsikes Kit Carson.

Blikket hans støtte mot hennes, elektrisk og opprørende. Det trakk muntert i munnvikene hans, enda mer opprørende. «Seks tommer er altfor langt? Kanskje det er derfor jeg fortsatt er enslig.»

Det fremkalte en runde med stønn fra bordet, og Shelby burde også ha stønnet. Men i stedet føltes det som om kroppen hadde antent.

Hun hadde lært mye siden ungdomsskolen.

Hun hadde lært at hun var mye sterkere enn hun så ut. At tap ikke tok livet av deg, selv når du skulle ønske det.

Men hun hadde ikke lært å styre den fysiske reaksjonen på Kit Carson, en mann som hun snart nærmest ble i slekt med. Han var forlover for brudgommen, hun for bruden, og hun hadde hatt et langvarig og skamfullt begjær etter ham.

Nei. Hun hadde ikke lært det.

«Det er ikke derfor du er enslig, brutter», sa Chance, søsterens forlovede, og alle lo.

Så Shelby lo også. Hvilket valg hadde hun?

Hun følte seg som en utenlandsturist som forsøkte å forstå hva som foregikk rundt henne. Hun var bare fortapt. I silkebånd og at Kit Carson overskred seks tommer.

Hvor mange tommer ekstra?

Hun trengte ikke svaret på det.

Hun trengte ikke engang å lure på det.

Nei.

«Seks tommer», sa Juniper. Hun holdt opp et bånd og en saks, og strøk saksen lett langs båndet, slik at det krøllet seg. «Det er ikke langt nok.»

Shelby overså Chance og brødrene som lo av det.

Det samme gjorde Juniper.

Ikke for første gang lurte Shelby på hvordan dette hadde skjedd.

Carson- og Sohappy-familiene hadde vært fiender i flere generasjoner. Så sterke fiender at første gangen hun så Kit Carson på en fotballkamp, da hun gikk i sjuende og han i tiende, hadde hun følt en dyp og instinktiv motvilje.

I det minste likte hun å tro at det var det.

For det kunne umulig ha vært noe annet. Hun hadde allerede vært sammen med Chuck da, eller sammen var kanskje å overdrive, de var tross alt bare tolv. De hadde gått ned til kafeen i Lone Rock og delt en milkshake, som Chuck kjøpte med penger for flasker han hadde pantet.

De hadde gått ned til elven og kastet steiner.

De hadde holdt hverandres hender. Og han hadde kysset henne.

De hadde begynt å ha sex mens de var altfor unge, men hun hadde vært så sikker på at hun skulle gifte seg med ham at det hadde virket verdt den moralske risikoen.

Og hun hadde hatt rett.

Hun hadde giftet seg med Chuck rett etter videregående, hun hadde vært så klar for det livet. Hun hadde elsket ham, dypt og ukomplisert.

Og hvis hun noen ganger … ikke klarte å la være å tenke på mannen som var den første til å gjøre henne gysende opphisset, selv før hun forsto hva det var, så tenkte hun at det skyldtes at hun bare hadde vært sammen med én mann. Avvist det som eventyr hun hadde valgt ikke å ha.

Det hadde vært øyeblikk i ekteskapet hennes da hun hadde lurt på om de hadde gjort alt altfor raskt. Om det hadde vært en feiltakelse aldri å gå ut med andre.

Da Chuck døde, hadde hun vært så glad for det livet de hadde hatt. Hele det strålende livet.

Fra tolv til tjueseks. Takk og pris for de årene, for de fikk ikke bli gamle sammen, bare eldre.

Hun trengte virkelig ikke å tenke på noe av dette nå.

Men det var et bryllup, så det var uunngåelig.

Og det var søsterens bryllup, hvilket gjorde det enda sterkere.

Søsterens bryllup med en Carson. Det var det som gjorde det ufattelig.

«Hvem skulle ha trodd at du ble et brudemonster», brummet Shelby.

Juniper var ambulansearbeider og vanligvis veldig praktisk og fornuftig, men det var før Chance. Nå dreide alt seg plutselig om følelser og store kjoler og krøllete bånd.

«Jeg har ikke engang begynt å være et brudemonster», forkynte Juniper fra enden av bordet, og alle Carson-mennene så bekymret ut.

Den ene Carson-jenta, Callie, som hadde giftet seg og flyttet til Gold Valley noen timer unna, gliste. «Jeg elsker dette! Jeg trenger flere kvinner i familien, for å skape kaos og ødeleggelse.»

«Du trenger ikke hjelp med det, søs», sa Boone Carson.

«Jeg bidrar gjerne til familiekaos!» sa Juniper.

Og Shelby kunne ikke unngå å føle seg litt utenfor. Det var ingens feil. Spesielt ikke Junipers. Søsteren fortjente lykke. Hun hadde stilt veldig opp da Shelby mistet Chuck, og hele veien videre. Juniper var hennes bestevenninne.

Men det betydde ikke at Shelby ikke fikk kompliserte følelser rundt alt dette.

Det fikk henne til å tenke på sitt eget bryllup. Og det verste var at hun ikke hadde veldig klare minner fra den dagen.

Det hadde virket greit de årene da Chuck fortsatt var med henne. Hun hadde ekteskapet. Hun hadde ikke trengt mer enn gode følelser og noen bilder fra den dagen.

Hun kunne ikke huske om de hadde sittet ved et bord og laget bryllupsgjestgaver. Hun trodde ikke de hadde det. Ingen burde gifte seg når de var atten. Det var en motekatastrofe. Shelby hadde hatt på seg prinsessekjole og en tiara. Det så forferdelig ut, men når du var atten, ville du være prinsesse i bryllupet ditt. Du tenkte mye mer på bryllupet enn ekteskapet. Ikke at ikke ekteskapet hadde vært bra. Det hadde vært fantastisk. Chuck hadde vært bestevennen hennes, bortsett fra søsteren, da.

Det var bare det at når du var atten, visste du ikke egentlig hva resten av livet betydde.

Det gjør du fortsatt ikke.

Nei. Hun gjorde ikke det. For ektemannen hadde dødd, så midt i tjueårene var hun enke. Hva søren skulle hun liksom gjøre med det?

Krølle bånd, konkluderte hun.

«Vi må få klar alle gjestegavene i kveld», sa Juniper.

«Ellers vil hoder rulle», sa Chance og kikket på Juniper.

«Stemmer», sa Juniper. «Hoder vil rulle.»

«Lykke til med det», sa Shelby.

«Jepp.» Da Kit snakket, forsøkte Shelby ikke å kikke på ham, men mislyktes denne gangen også. Hun så på ham. Og han smilte. Hun følte det, hett og sakte, da det gled gjennom henne.

«Hvis du gjør bruden min opprørt, mister du hodet.» Chance så rett på broren.

«Hvis bruden din blir opprørt over krølling av bånd … da vet jeg ikke helt.»

«Når elsket du noe sist?» sa Chance til broren.

«Jeg spiste en ganske god cheeseburger klokken ett i dag», sa Kit. «Jeg elsket muligens den.»

Det var problemet. På ungdomsskolen hadde hun kunnet avskrevet følelsene Kit Carson vekket i henne, men da hun raste mot voksen alder, hadde det vært umulig å late som om hun ikke forsto.

Men det var galt. Det hadde vært galt fordi han var fienden hennes, og deretter var det veldig galt fordi hun elsket en annen mann.

Gift med en annen mann.

Hun bet tennene sammen. Nei, hun skulle ikke engang tenke på det. Hun reiste seg fra bordet og gikk bort til en av kjølebagene. De hadde satt ut bord på hele gårdsplassen, hvor forskjellige familiemedlemmer hjalp til med å sette sammen gjestegavene. Det sto også kjølebager overalt med forskjellige drikkevarer, og et bord var fullt av snacks. Hun avgjorde at det var på tide med forfriskninger.

Hun følte seg varm og tung, fortapt i minner fra fortiden, og debatten om krøllebånd hadde en dobbelt betydning for det som hadde foregått mellom henne og Kit. Vel, ikke fortapt. Men heten var der fortsatt. Hun var urolig, og hun trengte et øyeblikk til å ta seg sammen.

Hun tok en ølflaske fra kjølebagen. Da hun hørte skritt, kikket hun over kjølebagen, på ingen ringere enn Kit.

«Noe godt der?»

«De har den typen øl du kan forvente av et par som vier seg så voldsomt til bryllupsstyret. Besvarer det spørsmålet ditt?»

«Merkelig nok, ja.» Han smilte og grep en ølflaske fra bagen.

Hun hadde lyst til å si noe skarpt, være slem og få ham til å gå unna. Men sannheten var at alt dette var ensidig. Han visste ikke at hun hadde vært tiltrukket av ham så lenge. Og ja, de hadde hatt noen sammenstøt. Så det var … noe.

Men hun benektet det, og hadde gjort det ved flere anledninger. Faktisk husket hun tydelig den gangen nede på Thirsty Mule, da han hadde ertet henne. Han hadde tilbudt seg å spandere drinker på henne og venninnene, som hadde en jentekveld, og Kit hadde sagt noe sånt som at han og Shelby vanligvis ikke gikk overens. Det var en slags situasjon mellom dem, og hun likte ham ikke. Det fortsatte og fortsatte. Til hun hylte så høyt hun kunne: Du og jeg har ingen situasjon.

Deretter hadde selvsagt alle i byen trodd at det var en situasjon.

Chuch hadde bare ledd av det. Heldigvis. Og han hadde avskrevet irritasjonen hennes som den samme irritasjonen hele familien følte når Carson-navnet ble nevnt. Og hun hadde aldri trengt å innrømme at det ikke bare var Kits navn som gjorde henne urolig. Det var selve mannen.

Han grep en av flaskeåpnerne fra toppen av kjølebagen og åpnet flasken. Deretter grep han etter flasken i hånden hennes. Et par ting skjedde samtidig. Det første var at fingertuppene hans strøk mot hennes. De var varme og trælete, slik en manns hender ble når han var en gårdsarbeider.

Hun følte seg trukket over kjølebagen mot Kit.

«Forsiktig», sa han og grep armene hennes. Og da kjente hun de trælete hendene enda bedre. Hvor varme de var.

Herregud.

Hun ble testet, og mislyktes. Her, under søsterens bryllupsforberedelser, var hun overveldet av begjær for en mann som skulle bli inngiftet familie. Mannen hun i mange år hadde latt som om hun ikke hadde noen form for forhold til.

Det var en situasjon.

«Hva i helvete gjør du?» spurte hun og klamret seg til ølen mens han fortsatt holdt henne.

«Jeg skulle åpne ølen din, Shelby.» Han trakk flasken fra hendene hennes samtidig som han rettet henne opp igjen. «Bare en øl. Ingen situasjon.»

Drittsekken.

Han hadde tenkt på den samme kvelden. De samme ordene.

Det gjorde noe med henne.

Betydde noe for henne.

Hun skulle ønske det ikke gjorde det.

«Jeg sa ikke at jeg trengte hjelp med ølen», sa hun.

Han åpnet flasken. «Nei, du gjorde ikke det, men jeg er hyggelig slik. Noen kunne kalle meg en gentleman.»

«Hvem har noensinne sagt det?»

«Ikke helt sikker.»

«Ingen har noensinne sagt det.»

Han trakk på skuldrene. «Noen må ha gjort det.»

«Ikke jeg.»

«Du er presidenten i fanklubben min. I det minste trodde jeg det. Hvis ikke, er dette pinlig, fordi jeg trodde at …»

«Det gjorde du ikke.»

Og hun kjente at hun rødmet, for den kjeklingen traff litt for nært.

«Vi er ikke fiender lenger, eller har du ikke hørt det?»

«Jeg har hørt alt. Tro meg. Og jeg forsøkte å få søsteren min til å skifte mening da hun løy for broren din da han hadde hukommelsestap og sa at han var gårdsarbeideren hennes. Og da hun forelsket seg i ham. Jeg forsøkte å stoppe alt det.»

«Når du sier det slik, høres det litt latterlig ut.»

«Det gjør det», sa hun.

Men latterlig eller ei, så hadde det skjedd. Det kunne ha vært undertittelen på en film om livet hennes. Latterlig eller ei, så hadde det skjedd. 

Han løftet ølflasken til leppene, og hun klarte ikke å se vekk. Hun stirret på munnen og halsen som beveget seg da han tok en stor slurk. Hvorfor var han så fordømt tiltrekkende? Han hadde ingen rett til det, han var bare en cowboy. De fantes overalt her omkring. Han var for pokker en av seks brødre. Det var ingen grunn til at han skulle være så tiltrekkende. Hun hadde vært gift med en rancharbeider. Dette burde ikke vekke …

Hun ville ikke tenke på dette. Hun ville ikke være i nærheten av Kit Carson når hun håndterte ekteskap- og bryllupsfølelser. Hun ville ikke sammenligne ham med Chuck og det hun hadde følt for ham.

Hun hadde elsket Chuck. Hennes livs kjærlighet. Hun hadde elsket ham fra hun var tolv og var allerede da overbevist om at de skulle gifte seg. Hun hadde elsket den mannen til den dagen han døde, og alle dagene etterpå. Kit Carson hadde ikke fortjent like mange tanker som Chuck.

«Har du talen din klar?» spurte han.

«Ja», løy hun. «Det blir den beste talen.»

«Og du er klar for utdrikningslaget?»

«Mer enn klar.»

De skulle holde utdrikningslagene for brud og brudgom der bryllupet skulle finne sted, på en ranch oppi fjellene som het Green Springs Ranch, en times tid unna. De skulle bo i forskjellige bygninger på eiendommen, og bryllupet skulle skje i en av hovedlåvene. Som forlover for bruden skulle hun planlegge det utdrikningslaget, og Kit, som brudgommens forlover, skulle planlegge det andre.

«Hvordan endte du forresten opp som forlover?» spurte hun.

«Jeg trakk det korteste strået.»

«Hva?»

«Det er sant. Vi trodde aldri at noen av oss skulle bli gift. Ikke vi gutta, og ikke Callie heller, egentlig, men det ble hun. Og når det gjaldt forlover, trakk vi strå, og jeg trakk det korteste.»

«Antyder ikke det at det er noe ille?»

«Jeg betaler for brudgommens utdrikningslag. Det er vel det korteste strået.»

Plutselig følte hun seg fanget. Observert av for mange mennesker, eller kanskje var det bare ham. Måten han alltid så på henne på. Som om han visste. Men ingen kunne vite noe.

«Jeg må gå», sa hun. «Båndene krøller seg ikke selv.»

«Nei.»

Hun snudde seg, men kjente blikket hans mellom skulderbladene. Som en berøring. Et kjærtegn. Hun ignorerte det, for en erkjennelse av det ville være å erkjenne gnisten mellom dem. Og det nektet hun definitivt å gjøre.

Kit Carson var ingen idiot, selv om noen kanskje påsto noe annet. Faktisk var han ganske så smart. Han tok kanskje dumme avgjørelser i rodeokonkurranser, tøffe, forhastede og farlige avgjørelser når han kastet seg opp på ryggen til en sint okse, men den skjødesløsheten hadde skaffet ham en ganske god portefølje, personlig rikdom og mye prestisje i rodeomiljøet.

For ikke å snakke om oppmerksomheten til ganske så mange kvinnelige rodeofans. Derfor kunne han ikke fatte hvordan Shelby Sohappy i så stor grad kunne komme ham under huden.

Og det hadde ikke skjedd nylig. Kvinnen hadde alltid gjort det.

Da hun var sammen med en annen, forlovet. Gift. Han hadde vært trukket mot henne som møllen til flammen. Det var en klisjé, men han visste bare at han veldig gjerne ville se henne naken.

Kvinnene sto i kø for ham, men det var noe ved henne, ved hvordan de antente i hverandres nærvær og hvordan hun så tydelig ble urolig, som gjorde ham interessert. Men hun var forbudt område. Det hadde hun vært lenge, men han hadde alltid tenkt at en annen manns ekteskap var den mannens ansvar. Han hadde aldri prøvd seg på Shelby, men mente at hvor vidt ekteskapet hennes gjorde henne til forbudt område, var opp til henne. Nå som Carson- og Sohappy-familiene ikke var fiender lenger, forandret det ting litt. Nå skulle hun nærmest bli familie. Og det betydde at det ikke kunne bli noe.

For det ville gjøre ting vanskelig for Chance. Og Kit ville ikke gjøre det vanskelig for Chance. Livet deres var vanskelig nok som det var.

Chance hadde funnet kjærligheten, og det var bra for ham. Det var umulig for Kit.

Tapet av søsteren, Sophie, da de var barn, hadde vært altfor mye for ham. Tapet, følelsen av å mislykkes når all omsorgen hans ikke kunne redde henne. Han hadde vært tolv, og den byrden forsvant aldri.

Og sorgen i familien vedvarte.

Han elsket moren og faren, brødrene og den yngste søsteren, Callie, så veldig høyt. Og tapet av Sophie til en uhelbredelig sykdom, hadde understreket hvor farlig den kjærligheten var.

Så var det Buck, den eldste broren, som hadde vært i en bilulykke som skadet ham for livet, og nå holdt han seg unna alle. De hadde ikke sett ham på flere år, og det var ingenting Kit kunne gjøre for å fikse det.

Det var så mye smerte å takle i familien hans.

Han ønsket ikke mer av det. Han ville aldri ha kone eller barn. Han ville ikke engang ha en hund. Han ville ikke elske noe eller noen.

Det var saken. Han elsket ikke Shelby Sohappy. Han visste ikke engang om han likte henne. Han ville bare ha henne. Han var en mann som visste at kjemi lett overgikk sunn fornuft. Han hadde godtatt at de to hadde en slags overveldende kjemi, av typen du ikke kunne skape om du ønsket det. Og det ønsket du ikke, men hvis du kunne det, ville du definitivt bruke den mot noen du aldri skulle treffe igjen. Eller noen som ikke viklet seg inn i livet ditt. I det minste var det idealet for ham.

Så ingenting var egentlig forandret. Han kunne ikke få henne da hun var gift. Han kunne ikke få henne nå. Det hadde vært en kort åpning hvor han kanskje kunne ha fått henne, men hun hadde sørget.

Han visste mye om sorg. Han visste hvordan det forandret deg. Hvordan det skadet deg. Forandret hvordan du så verden. Brøt ned alt inni deg.

Jepp, han kjente til sorg. Og det var den kunnskapen som gjorde ham enda mer bestemt på å holde seg unna denne kvinnen.

Synd de måtte være i hverandres nærhet under planleggingen av dette bryllupet. I årene som kom ville det ikke bli slik, for han antok at Chance og Juniper ville veksle mellom familiene i høytidene, og Shelby ville ha lite å gjøre med Carson-familien. Men akkurat nå var denne kvinnen i livet hans.

Han gjorde sitt beste for ikke å tenke på hvor myk den gyllenbrune huden hadde føltes under fingrene da han holdt henne. Pokker, hun var vakker. Det tykke, svarte, halvlange håret fremhevet det hjerteformede ansiktet, de høye kinnbeina og de mørkebrune øynene. Leppene var fyldige, med en karamellfarge han hadde lyst til å slikke.

Og han kunne ikke tenke på det. Ikke akkurat nå.

«Det er dessert.»

Han så bort på bordet hvor maten sto, og så moren plassere tre enorme ostekaker med karamell på bordplaten.

Pokker. Karamell. Det var ikke det han ville tenke på nå.

Det lød takknemlige lyder fra alle, og han fulgte dem til bordet, tok en bit og vendte tilbake til plassen sin.

«Bryllupet er om tre dager», sa Juniper, som om de trengte en påminnelse. «Og vi må få alt opp til arrangementsstedet og gjøre alt klart.»

«Jeg skjønner ikke hvorfor dere ikke bare gifter dere på Carson-ranchen», sa Kit.

Juniper ga ham et skarpt blikk. «Jeg lar dere ikke vinne slik.»

«Å få arrangere bryllupet er å vinne?»

Chance løftet en hånd. «Tro meg, jeg har hatt den samtalen. Gi deg. Du vinner ikke.»

«Der er noe jeg liker», sa Juniper. «En Carson som erkjenner å være slått.»

«Det er bare en Carson som vet å velge kampene sine», brummet Chance.

«Vel, det er ikke noe problem», sa Kit. «Vi har nok av pickuper. Vi kan frakte alt du måtte ønske dit opp.»

«Jeg har også en pickup», sa Shelby. «Og jeg er brudens forlover.»

«Jeg tror ikke vi trenger alle pickupene våre», sa Juniper.

Blikket hans møtte Shelbys igjen, og hun så vekk med svakt røde kinn. Hun følte det også. Han visste det, men han visste ikke hva hun sa til seg selv.

Det betydde ingenting. Han begjærte kanskje Shelby, men aldri i livet om han ville ta henne. Hun var ekteskap- og familietypen. Hun hadde vært forelsket og hadde mistet sitt livs kjærlighet. Han ville ikke gå inn i det.

«Hva om du bare gir ordrer, og jeg følger dem?» sa Kit.

«Snakk for deg selv», sa Shelby.

«Vil du heller ta ordrer fra meg?»

Hun så raskt vekk, og han skjønte at han hadde tråkket oppi noe, for hun ga ham ikke et ampert svar, og det ga ham nesten dårlig samvittighet.

Og så kikket hun på ham, med en mørk glød i øynene. «Jeg skulle gjerne se deg prøve.»

Han holdt igjen svaret, fordi alle de andre var der, fordi han ikke visste hvordan han skulle svare uten at det ble seksuelt.

Han holdt igjen fordi det siste han kunne gjøre under disse bryllupsforberedelsene, var å vise en seksuell interesse for en kvinne som han var knyttet til gjennom sin brors forhold til hennes søster.

Spesielt siden han visste at han ikke kunne ha noen interesse for henne overhodet.

*

Shelby var utslitt av bæringen av alle kurvene med forskjellige ting inn i huset sitt.

Juniper bidro. Kurv etter kurv med forskjellige gjestegaver.

«Jeg mener ikke å være nysgjerrig», sa Shelby. «Men skal ikke du gifte deg med en superrik cowboy?»

Juniper lo. «Hva er poenget ditt?»

«Poenget er at du måtte lage i stand alt dette. Fyren kunne kjøpt det. Hvorfor lager vi krøllebånd og gaver til hvert eneste bord?»

Juniper kikket forvirret på henne. «Vet du det virkelig ikke?»

«Stoltheten din, tipper jeg.»

Hun ristet på hodet. «Jeg har ikke noe sånt med Chance. Vi skal gifte oss. Vi har et partnerskap. Jeg ville bare gjøre dette fordi det var det vi gjorde til bryllupet ditt.»

Shelby blunket. «Gjorde vi? Jeg prøvde faktisk å huske mer av den dagen, men klarte ikke. Jeg husker bare brudekjolen, som du forresten skulle ha overtalt meg til ikke å velge.»

«Jeg elsket den.»

«Vel. Du var også ei tenåringsjente. Ingen av oss hadde særlig god smak.»

«Husker du virkelig ikke? Vi pakket inn de billige terracottapottene vi kjøpte i pent papir og lagde papirbånd. Og du plasserte alle potteplantene rundt i bryllupslokalet.»

Hun rynket pannen. «Jeg husker ikke det. Det er rart. Jeg tenker bare ikke så mye på det.»

«Jeg beklager. Jeg mente ikke å vekke vonde minner.»

«Jeg har tenkt på Chuck i hele dag.» For å være ærlig tenkte hun på ham de fleste dager. «Det er uunngåelig.»

Juniper virket bekymret. «Du nevnte ingenting om det.»

«Jeg vil ikke at bryllupet ditt skal handle om mine problemer. Det skal dreie seg om deg. Men alt tatt i betraktning, så begynner jeg å forsone meg med det.»

«Og det har ingenting med Kit å gjøre?»

Blikket hennes smalnet. «Ikke mas.» Juniper hadde aldri nevnt Kit eller Shelbys ikke-situasjon med Kit før nå i det siste. Shelby likte ikke den nye utviklingen.

«Skjedde det noe mellom dere to?»

«Nei! Hvorfor skulle noe ha skjedd?»

«Jeg vet ikke. Jeg har aldri visst. Alt jeg vet, er at når du ser ham …»

«Ikke fullfør den setningen, for stoltheten min henger i en tynn tråd etter at jeg nesten falt over den mannen i kveld. Jeg trenger ikke noe som kan ødelegge det som gjenstår av stoltheten.»

«Jeg tror ingen andre ser det», sa Juniper raskt. «Det er bare jeg, som kjenner deg så godt.»

«Og du kjenner meg godt nok til å vite at hvis jeg ikke vil snakke om det, snakker jeg ikke om det.»

Juniper nikket. «Du har rett. Jeg kjenner deg godt nok til å vite det. Beklager.»

«Det går bra. Som jeg sa, jeg er litt overrasket, både på grunn av familien hans og omstendighetene.»

«Å, det jeg gjorde som du virkelig mislikte, fordi det var så idiotisk?»

«Ja, det. Da du løy for fyren om hvem du var, og hvem han var.»

«Det ordnet seg», sa Juniper og krympet seg. «Tro meg, jeg har unnskyldt meg mange ganger. Og jeg har dårlig samvittighet. Men at han glemte hvem han var, og at jeg behandlet ham som om han var en annen, det var kun slik vi virkelig kunne bli kjent med hverandre. Jeg vet det høres dumt ut. Men … det er bare slik det fungerer.»

Shelby kunne ikke noe for det, men akkurat da skulle hun ønske at hun kunne få være en annen. Kanskje hun måtte forlate byen. Hun hadde aldri tenkt på det før.

Tapet av Chuck hadde destabilisert henne på alle måter. Å forlate Lone Rock, eiendommen deres, foreldrene, besteforeldrene, det var noe hun ikke engang kunne forestille seg. Men det var vanskelig å være her. Vanskelig å være på et sted hvor alle visste hvem du var og kjente til historien din. De så på deg som om du var trist, selv om du aldri hadde utvekslet tre ord med dem, for de hadde hørt på ryktebørsen hva du hadde opplevd.

«Jeg skjønner hvordan det kunne fungere», sa hun hest.

«Det fungerte», sa Juniper. «Skal du dra tidlig opp til festlokalet?»

Shelby så seg rundt på alle sakene. «Jeg skjønner ikke hvordan det skal fungere hvis jeg ikke gjør det. Jeg må gjøre alt klart for utdrikningslaget, og jeg må få alle gjestegavene dit opp.»

«Han har seks brødre. Han kan håndtere alt som trengs å håndtere.»

«Jeg er din eneste søster», sa hun hissig. «Og det betyr mer for meg enn noensinne. Du og mamma og pappa og bestemor og bestefar er alt jeg har. Jeg skulle liksom skape meg en familie, en utvidet familie med Chuck. Og jeg … jeg vil gjøre alt for deg. Tro meg.»

Juniper så på henne, de mørke øynene var stødige og rolige og full av medfølelse. Det førte Shelby tilbake til den kvelden tre år tidligere, da Juniper kom for å fortelle henne det.

Da Juniper måtte være den som fortalte henne at Chuck hadde vært i en bilulykke og ikke overlevd.

Søsteren hennes var til å stole på. Når hun sa at hun ville stille opp for Shelby, var det ikke tomme ord. Hun hadde bevist det den kvelden. Hun hadde ikke overlatt oppgaven til noen andre. Det var hun som hadde holdt Shelby da hun gråt som om hun aldri kunne slutte.

«Å, Shelby», sa Juniper. «Det er virkelig leit at dette er så tøft.»

Hun elsket at Juniper brydde seg så mye, men hun ville ikke ta fokuset vekk fra henne heller. Dette var øyeblikket hennes. Hennes kjærlighetshistorie.

Shelby var glad på hennes vegne.

«Jeg vil ikke at dette skal dreie seg om meg. Virkelig ikke. Dette handler om deg og din lykke, og jeg er henrykt på dine vegne. Ja, brylluper får meg til å tenke på mitt eget, men tro ikke et øyeblikk at du gjør meg trist. Jeg lever med tapet hver dag. Han var en del av livet mitt så lenge, og at han en dag forsvant … Det er forferdelig. Men det er annerledes enn det var i begynnelsen. Jeg vet ikke helt hvordan jeg skal forklare, men det er ikke bryllupet ditt som gjør meg trist. Det får meg til å tenke på bryllupet mitt, men det får meg ikke til å tenke mer på ham enn vanlig.»

«Takk. Jeg elsker deg.»

«Jeg elsker deg også.»

De klemte hverandre, og Juniper dro. Shelby sto igjen med alle kurvene.

Hun måtte få dem opp til bryllupslokalet, men kanskje det faktisk ville være bra. Det ville gi henne litt alenetid, til å tenke.

Det som ga henne virkelig dårlig samvittighet, var at noen ganger var hun bare lei av å sørge, lei av å leve med tap. Hun ville bli ferdig med det.

Hun måtte flytte sakene hans ut av soverommet deres. Klærne hans. Hun hadde fått ut noen da Juniper lånte dem til Chance. Hun hadde ikke lagt dem tilbake i skapet da hun fikk dem tilbake. Det hadde føltes som et bittelite skritt. Et viktig skritt.

Men dette huset hvor hun bodde alene, bar fortsatt preg av å være et delt hjem. På et tidspunkt måtte hun forandre på det.

Det var også andre ting som sikkert måtte forandres. Hun kunne gjøre om det ekstra soverommet til et håndarbeidsrom, selv om håndarbeid ikke var noe hun gjorde, for rommet ville aldri bli det hun hadde drømt om. Selv med Chuck hadde de ikke klart å forvandle det ekstra rommet til et barnerom.

Det ville aldri forandre seg.

Men det var så vanskelig å gi slipp. Og noen ganger forsto ikke Shelby hvorfor det var hun som måtte gi slipp på så mange ting.

Men søsteren skulle gifte seg. Og de skulle ha et episk utdrikningslag.

Hvis Juniper ville minnes Shelbys bryllup … Vel, Shelby hadde fortsatt til gode å få hevne seg.

Hun smilte.

Å, ja. Utdrikningslaget skulle virkelig bli en uforglemmelig kveld.

